འབྲས་བུ་སྡུག་བསྔལ་དེའི་རྒྱུ་ཉོན་མོངས་པ་སྐྱེ་བའི་ཀུན་སློང་དང༌།ཀུན་སློང་དེ་ལས་སྐྱེས་པའི་སྤྱོད་པ་ཡིན་ན་ཀུན་སྤྱོད་སྡུག་པོ་ཞིག་རང་བཞིན་གྱིས་ཆགས་བསྡད་ཀྱི་ཡོད་རེད།རབ་ན་རང་གཞན་གཉིས་ཀ་འབྲས་བུ་བདེ་བ་དང་དེའི་རྒྱུ་དགེ་བ་བསྐྱེད་ཐུབ་པ་ཡིན་ན།དེ་ཀུན་སྤྱོད་བཟང་པོ་ཡིན་པ་བཤད་མ་དགོས་པ་རེད།དེ་ལྟ་བུ་མ་བྱུང་བ་དང༌།འབྲས་བུ་བདེ་བ་དང་རྒྱུ་དགེ་བ་བསྐྱེད་མ་ཐུབ་པ་ཡིན་ནའང་འབྲས་བུ་སྡུག་བསྔལ་དང་དེའི་རྒྱུ་ཉོན་མོངས་པ་མ་བསྐྱེད་པ་ཞིག་ལ་ཕལ་ཆེར་ཀུན་སྤྱོད་བཟང་པོ་ཟེར་གྱི་རེད།སེམས་ལ་དེ་འདྲའི་སྒྲོམ་ཞིག་ཡོད་པ་ཡིན་ན།ཏན་ཏན་ཀུན་སྤྱོད་བཟང་ངན་གྱི་བླང་དོར་འབྱེད་ཤེས་ཀྱི་རེད་མ་གཏོགས།ཀུན་སྤྱོད་བཟང་ངན་གྱི་ས་མཚམས་འདྲ་བོ་རྩ་བ་ནས་མ་ཤེས་པ་ཡིན་ན།མཚམས་མཚམས་ཀུན་སྤྱོད་ངན་པ་དེ་བཟང་པོ་རེད་བསམ།མཚམས་མཚམས་ཀུན་སྤྱོད་བཟང་པོ་དེ་ངན་པ་རེད་བསམ་པ་དེ་འདྲ་ཡོང་སྲིད་ཀྱི་རེད།ཀུན་སྤྱོད་ཟེར་ན་ཚུལ་ཁྲིམས་དང་དོན་གཅིག་པ་རེད།ཚུལ་ཁྲིམས་དེ།ཁྲིམས་ནི་རྒྱུ་དང་མི་རྒྱུ་ས་བཞིན་དུ།ཡོན་ཏན་ཀུན་གྱི་གཞི་རྟེན་ལགས་པར་གསུངས།ཞེས་རྒྱལ་བའི་བསྟན་པའི་གཞི་མ་ཆགས་བསྡད་ཡོད་རེད།དེ་འདྲ་ཡིན་དུས།ཚུལ་ཁྲིམས་དེ་དཔེ་གལ་ཆེན་པོ་རེད།ཚུལ་ཁྲིམས་སྲུང་མཁན་དེ་ཡིན་ནའང་བསྟན་པའི་ཆོས་སྒོར་ཞུགས་པ་ལ།རབ་བྱུང་ངུར་སྨྲིག་གི་སྡེ་དང༌།གོས་དཀར་ལྕང་ལོ་ཅན་གྱི་སྡེ་རྣམ་པ་གཉིས་ཡོད་པ་རེད།རབ་བྱུང་ངུར་སྨྲིག་གི་སྡེ་དེ་ལ་བདག་ཅག་གི་སྟོན་པ་རྫོགས་པའི་སངས་རྒྱས་བཅོམ་ལྡན་འདས་ཀྱིས་ཡུལ་ཝཱ་རཱ་ཎ་སཱིར་དང་པོ་བདེན་པ་བཞིའི་ཆོས་འཁོར་བསྐོར་བ་ན།ཆོས་གོས་ཟླུམ་པོ་བགོ་བར་བྱའོ།ཞེས་གསུངས་པ་ནས་བཟུང༌།གོས་ཀྱི་རྣམ་གཞགགོས་གྱོན་སྟངས་ལ་སོགས་པ་ཕུན་སུམ་ཚོགས་པ་ཡོད་བསྡད་པ་ཞིག་རེད།དེ་ག་ནང་བཞིན་འདུལ་བ་ཡུལ་དུས་དང་བསྟུན་པའི་ཐོག་ནས།བོད་གངས་ཅན་གྱི་ལྗོངས་སུ་སྔར་གྱི་འདུལ་བ་འཛིན་པ་ཆེན་པོ་རྣམས་ཀྱིས་ཡུལ་སྲོལ་དང་བསྟུན་པའི་ན་བཟའ་ཞིག་གཏན་འབེབས་གནང་ཡོད་པ་རེད།དེས་མ་འཐུས་པ་དང༌།མ་ཚང་བ་ཞིག་གང་ཡང་ཡོད་མ་རེད།དེས་འགྲིག་བསྡད་ཀྱི་ཡོད་པ་རེད།དེང་སང་རང་དབང་དང༌།ཐོབ་ཐང་ཡིན་ཞེས་སྐད་ཆ་མང་པོ་ཞིག་བཤད།ལས་ཀ་མང་པོ་བྱེད་ཡོང་བ་ཡིན་དུས་རབ་ཏུ་བྱུང་བའི་གང་ཟག་རྣམས་ཀྱང་རང་དབང་ཡིན།ཐོབ་ཐང་ཡིན་ཞེས་སྐད་ཆ་འདྲ་མི་འདྲ་བཤད།གོས་འདྲ་མི་འདྲ་གྱོན་ཡོང་བ་ཡིན་ན་སངས་རྒྱས་བཅོམ་ལྡན་འདས་ཀྱིས་གཏན་འབེབས་གནང་བཞག་པའི་རྣམ་གཞག་དང་འགལ་འགྲོ་ཡི་ཡོད་པ་རེད།བདག་ཅག་གི་སྟོན་པ་རྫོགས་པའི་སངས་རྒྱས་བཅོམ་ལྡན་འདས་ཀྱིས་ཆོས་གོས་རྣམ་གསུམ་དེ་རབ་བྱུང་གི་གོས་རེད།དེ་མ་ཡིན་པ་དེ་ཚོ་ཁྱིམ་པའི་གོས་རེད་ཅེས་གཏན་འབེབས་བྱས་ཡོང་བའི་སྐབས་སུ་དགོས་པ་གཞན་དག་ཡོད་པ་རེད་དེ།གཙོ་བོ་དེ་ཁྱིམ་པ་དང་རབ་བྱུང་ཐ་དད་ཡོང་ཆེད་མཛད་ཡོང་བ་ཞིག་རེད།གལ་སྲིད་འདྲ་མི་འདྲ་གྱོན།འདྲ་མི་འདྲ་བྱས་ཡོང་བ་ཡིན་ན།འདི་ཁྱིམ་པ་ཡིན།འདི་དགེ་སློང་ཡིན་རྩ་བ་ནས་ཧ་མ་གོ་བ་ཡོང་རྒྱུའི་ཉེན་ཁ་ཡོད།དེ་འདྲ་ཡིན་དུས་ཁྱིམ་པའི་གོས་དང་རབ་བྱུང་གི་གོས་དེ་ལ་དབྱེ་འབྱེད་འདྲ་བོ་ཞིག་མེད་པ་ཡིན་ན་འགྲིག་གི་མེད་པ་རེད།རབ་བྱུང་གི་སྡོམ་པ་ཐོབ་པའི་སྐབས་སུ་ཀུན་སློང་དེ་གལ་ཆེན་པོ་ཡིན་ཞེས་གསུངས་ཡོད་པ་རེད་དེ།ཡིན་ནའང་ཆོས་གོས་གྱོན་སྟངས་དང༌།ཆོས་གོས་ཀྱི་ཚད་གཞི་དེ་ཚོ་ལའང་བསམ་པ་གལ་ཆེན་པོ་རེད།དམིགས་པ་གལ་ཆེན་པོ་རེད་ཅེས་བཤད་ནས།ཆོས་གོས་དང་ལྷུང་བཟེད་དེ་དག་ཚང་མ་བློས་བཏང་བཞག་པ་ཡིན་ན་འགྲིག་གི་ཡོད་པ་མ་རེད།དེ་ཚོ་ཚུལ་ཁྲིམས་གཙང་བའི་མཐུན་རྐྱེན་ཡིན་པས་དེ་ཚོ་ཡིན་ནའང་ཡག་པོ་བྱེད་དགོས།དེ་ག་ནང་བཞིན་རབ་བྱུང་ངུར་སྨྲིག་གི་སྡེའི་སྤྱོད་ལམ་ལ་ཆ་བཞག་པ་ཡིན་ནའང༌།རབ་བྱུང་ངུར་སྨྲིག་གི་སྡེའི་ནང་ནས་མཆོག་ཏུ་གྱུར་པ་དགེ་སློང་ཡིན་པ་རེད།དགེ་སློང་ལ་སངས་རྒྱས་བཅོམ་ལྡན་ཀྱིས་འདུལ་བའི་ནང་ཁྲིམས་ཉིས་ལྔ་བཅུ་ང་གསུམ་གསུངས་ཡོད།དགེ་ཚུལ་རབ་བྱུང་རྣམས་ཀྱིས་བསླབ་པ་ཡིན་ནའང་མང་པོ་གསུངས་ཡོད་རེད།དེ་བཞིན་དུ་བྱང་ཆུབ་སེམས་དཔའི་སྡེ་སྣོད་དུའང་དགེ་སློང་རབ་བྱུང་རྣམས་ཀྱི་སྤང་བླང་མང་པོ་གསུངས་ཡོད་རེད།གསང་སྔགས་རྡོ་རྗེ་ཐེག་པའི་སྐབས་སུའང་དགེ་སློང་རྡོ་རྗེ་འཛིན་པ་དང༌།དགེ་ཚུལ་རྡོ་རྗེ་འཛིན་པ་སོགས་རབ་བྱུང་གི་རྡོ་རྗེ་འཛིན་པ་རྣམས་ཀྱི་སྐབས་སུ་མང་པོ་གསུངས་ཡོད་རེད།མང་པོ་གསུངས་ཡོད་པ་དེ་ཚོ་སྡོམ་ཚིག་འདྲ་བྱས་ཏེ་བློ་ལ་འཛིན་བདེ་བོ་བྱས་པ་ཡིན་ན།ཞི་དུལ་བག་ཡོད་དེ་ལ་ཕལ་ཆེར་ཚང་བསྡད་ཡོད་པ་ཞིག་རེད།དེ་འདྲ་ཡིན་དུས་ང་རང་ཚོའི་ཞི་དུལ་བག་ཡོད་དེ་གལ་ཆེན་པོ་རེད།གཞན་གོས་དེ་ཆོས་གོས་རྣམ་གསུམ་གྱོན།སྤྱོད་ལམ་དེ་མི་རྒོད་འདྲ་པོ་ཞིག་བྱས་ནས་ཕྱིན་པ་ཡིན་ན།ནོར་བཟང་གི་ལྷ་མོའི་ནང་ཨ་མཆོད་ཧ་རི་ནག་པོ་འདྲ་ཞིག་མ་གཏོགས།བླ་མ་གྲྭ་པའི་སྤྱོད་ལམ་འདྲ་པོ་ཞིག་རྩ་བ་ནས་མེད་བསྡད་པ་ཞིག་ཆགས་རྒྱུའི་ཉེན་ཁ་ཡོད་པ་རེད།དེ་འདྲ་ཡིན་དུས་སངས་རྒྱས་ཀྱི་དགོངས་པ་དང་མཐུན་པའི་བླ་མ་གྲྭ་པའི་སྤྱོད་ལམ་མཛེས་པོ་ཞིག་དང༌།ཁྲིམས་དང་མཐུན་པ་ཞིག་གནང་ན་ཞེ་དྲག་ཡག་པོ་རེད།དེ་རབ་བྱུང་ངུར་སྨྲིག་གི་སྡེའི་སྐོར་ཡིན།